Broj: 711-I-1879-P-229/21-02-19

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15. i 98/19., u daljnjem tekstu: ZSSI), **na zahtjev Nataše Hablan,** na 146. sjednici, održanoj 21. listopada 2021.g., daje sljedeće

**OČITOVANJE**

**Temeljem odredbi članka 20. ZSSI-a zamjenik gradonačelnika, unutar razdoblja od dvanaest mjeseci od dana prestanka obnašanja dužnosti, može stupiti u radni odnos na radno mjesto pročelnika u jedinici lokalne samouprave u kojoj je ranije obnašao dužnost pod uvjetom da je predmetni natječaj proveden sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08, 61/11, 04/18 i 112/19). Povjerenstvo napominje da ukoliko dužnosnik koristi pravo na naknadu plaće u trajanju od šest mjeseci propisanu Zakonom o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20)** **zaposlenjem gubi pravo na navedenu naknadu.**

Obrazloženje

Zahtjev za očitovanjem podnijela je Nataša Hablan te je u Povjerenstvu zahtjev zaprimljen pod poslovnim brojem 711-U-4934-P-229/21-01-4 dana 5. listopada 2021. g., povodom kojeg se vodi predmet broj P-229/21.

U predmetnom zahtjevu podnositeljica traži tumačene ZSSI-a za situaciju u kojoj je osoba do ovogodišnjih lokalnih izbora obnašala dužnost zamjenika gradonačelnika putem radnog odnosa, a tijekom rujna je izabrana na natječaju za pročelnika novoosnovanog upravnog odjela u gradu. Podnositeljicu zanima je li navedena situacija u nesuglasju s ZSSI-em.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a, odnosno postavlja se upit vezan uz ovlasti dužnosnika, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 20. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Člankom 90.a. stavkom 4. Zakona o lokalnoj i područnoj (regionalnoj) samoupravi propisano je da osobe koje su dužnost obavljale profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od 6 mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti. Stavkom 11. istog članka propisano je da dužnosniku ostvarivanje prava prije isteka roka prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

Povjerenstvo obrazlaže da ZSSI ne sadrži odredbu kojom bi dužnosnicima nakon prestanka obnašanja dužnosti bilo zabranjeno zasnivanje radnog odnosa u tijelu javne vlasti u kojem su obnašali dužnost te stoga sukladno odredbama ZSSI-a načelno nema zapreke da se dužnosnik koji je obnašao dužnost zamjenika gradonačelnika nakon prestanka obnašanja dužnosti zaposli u istoj jedinici lokalne samouprave u kojoj je obnašao dužnost pod uvjetom da je natječaj proveden u skladu sa Zakonom o službenicima i namještenicima u lokalnoj i područnoj (regionalnoj) samoupravi te da isti kao zamjenik gradonačelnika nije sudjelovao u raspisivanju predmetnog natječaja.

Povjerenstvo pritom napominje da ukoliko dužnosnik koristi pravo naknade plaće u trajanju od 6 mjeseci, sukladno članku 90.a. Zakona o lokalnoj i područnoj (regionalnoj) samoupravi, u slučaju zaposlenja, na istu naknadu gubi pravo.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur

Dostaviti:

1. Podnositeljici, putem dostavljene adrese
2. Objava na internetskoj stranici Povjerenstva
3. Pismohrana